b'\n_START_ARTICLE_\nJyrki Sukula\n_START_PARAGRAPH_\nJyrki Mikko Tapani Sukula (s. 1965 Tuusula) on suomalainen kokki, joka on tullut tunnetuksi television ruoka-aiheisista ohjelmista, kuten Kaikilla mausteilla (1996\xe2\x80\x931999), Kokkisota (1999\xe2\x80\x932004), Ruokala (2002\xe2\x80\x932003), Liemess\xc3\xa4 (2004\xe2\x80\x932005), Hullu kokki Piemontessa (2008\xe2\x80\x932009), Kuppilat kuntoon, Jyrki Sukula! (2012\xe2\x80\x93), Hotellit kuntoon, Jyrki Sukula! (2014) sek\xc3\xa4 Sukulan suojatit (2016). Televisio-ohjelmien resepteist\xc3\xa4 on my\xc3\xb6s koottu lukuisia kirjoja._NEWLINE_Sukulalla on vuonna 2000 perustettu Kaikilla mausteilla -niminen catering-palvelu ja viinitila Italian Piemontessa. Vuosina 2006\xe2\x80\x932011 Sukula toimi HK Ruokatalon luovana johtajana._NEWLINE_Vuonna 2007 Sukula esiintyi \xc3\xa4\xc3\xa4nell\xc3\xa4\xc3\xa4n Pixarin Rottatouille-elokuvassa ja vuonna 2011 Smurffit-elokuvassa._NEWLINE_Sukula toimii luovana johtajana Savonia-ammattikorkeakoulun vuonna 2014 k\xc3\xa4ynnistetyss\xc3\xa4 hankkeessa, jonka tavoitteena on kouluruokailun kehitt\xc3\xa4minen. Hankkeessa kiinnitet\xc3\xa4\xc3\xa4n huomiota tarjottavan ruuan laatuun, imagoon sek\xc3\xa4 ruokailutilojen viihtyisyyteen. Hankkeen pilottikouluna toimii kuopiolainen Py\xc3\xb6r\xc3\xb6n koulu._NEWLINE_Jyrki Sukula on viihdetaiteilija Marja-Leena Sukulan poika. Sukula on sotilasarvoltaan kersantti.'